b'\n_START_ARTICLE_\nPetanka\n_START_PARAGRAPH_\nPetanka (izvirno p\xc3\xa9tanque) je mo\xc5\xa1tvena \xc5\xa1portna igra, podobna balinanju. _NEWLINE_Igra petanke je zagotovo ena najbolj raz\xc5\xa1irjenih iger s kroglami na svetu. Je enostavna igra s kovinskimi, plasti\xc4\x8dnimi ali lesenimi kroglami (premera pribli\xc5\xbeno 7 cm) z zelo enostavnimi pravili. Igramo jo lahko prakti\xc4\x8dno vsepovsod, na kateri koli podlagi - v parkih, na sprehajalnih stezah, na travi, na dvori\xc5\xa1\xc4\x8du, na pla\xc5\xbei, na vikendu in podobno. Igra ne zahteva posebne fizi\xc4\x8dne pripravljenosti, tako da jo lahko igrajo vsi, tako stari kot mladi, otroci, mo\xc5\xa1ki in \xc5\xbeenske, celo invalidi. Zelo je primerna za rekreacijo in razvedrilo, v svetu pa je priznana tudi kot atraktivni tekmovalni \xc5\xa1port.\n_START_SECTION_\nZgodovina\n_START_PARAGRAPH_\nZa\xc4\x8detki petanke segajo v leto 1907, ko so jo prvi\xc4\x8d zaigrali v Franciji. V letu 2007 so igralci praznovali 100. obletnico igre. Po vsem svetu so se vrstile razli\xc4\x8dne manifestacije, v Sloveniji pa je bil slavnostni dogodek septembra, v parku Tivoli, v Ljubljani. ZDPS (Zveza dru\xc5\xa1tev petanke Slovenije) je organizirala predstavitev igre za obiskovalce parka, dogodek pa je s svojim obiskom po\xc4\x8dastil ljubljanski \xc5\xbeupan, Zoran Jankovi\xc4\x87, ki se je tudi preizkusil v igranju petanke. Leta 1959 je bilo organizirano prvo svetovno prvenstvo za mo\xc5\xa1ke, leta 1988 pa so prvi\xc4\x8d samostojno na svetovnem prvenstvu zaigrale tudi \xc5\xbeenske. V Mednarodno petankarsko zvezo (FIPJP - F\xc3\xa9d\xc3\xa9ration Internationale de P\xc3\xa9tanque et Jeu Proven\xc3\xa7al) je trenutno vklju\xc4\x8denih 88 dr\xc5\xbeav iz vsega sveta, ki tudi sodelujejo na svetovnih in evropskih prvenstvih v vseh kategorijah (mo\xc5\xa1ki, \xc5\xbeenske, mladinci).\n_START_SECTION_\nPetanka v Sloveniji\n_START_PARAGRAPH_\nLeta 1999 je bila ustanovljena Zveza dru\xc5\xa1tev petanke Slovenije, Slovenija pa je postala \xc4\x8dlanica Mednarodne petankarske zveze v letu 2000. Istega leta je bilo organizirano tudi prvo dr\xc5\xbeavno prvenstvo. V \xc5\xa1estih letih obstoja je \xc5\xa1tevilo klubov, ki nastopajo v dr\xc5\xbeavni ligi in TOUR tekmovanjih, zraslo s 5 na 20, \xc5\xa1tevilo registriranih aktivnih igralcev in igralk pa od 25 na 320. Mo\xc5\xa1ka reprezentanca Slovenije je nastopila na osmih svetovnih in obeh evropskih prvenstvih ter vsako leto tudi po rezultatih napredovala na lestvici. Leta 2011, na evropskem prvenstvu v G\xc3\xb6teborgu, \xc5\xa0vedska, se je prvi\xc4\x8d v zgodovini prebila med 16 najbolj\xc5\xa1ih ekip na stari celini, medtem ko je leta 2012, na svetovnem prvenstvu v Marseilleu, Francija, z uvrstitvijo med 16 najbolj\xc5\xa1ih ekip na svetu dosegla tudi svoj najbolj\xc5\xa1i rezultat. \xc5\xbdenska reprezentanca pa je nastopila na \xc5\xa1tirih svetovnih prvenstvih in na zadnjih treh pristala na izvrstnem 13. oziroma dvakrat na 9. mestu. \xc5\xbdenska reprezentanca je nastopila tudi na \xc5\xa1estih evropskih prvenstvih, kjer se je trikrat uspela uvrstiti med 16 najbolj\xc5\xa1ih ekip, leta 2012, na EP v Gentu, Belgija, pa je dosegla najve\xc4\x8dji slovenski uspeh na velikih mednarodnih tekmovanjih in osvojila zlato medaljo v pokalu narodov. Mladinci so avgusta 2008 s srebrno medaljo, ravno tako v pokalu narodov, na 6. evropskem prvenstvu v Nieuwegeinu, Nizozemska, dosegli drugi najve\xc4\x8dji slovenski uspeh na velikih mednarodnih tekmovanjih. Ravno tako so bili z 10. mestom v skupnem se\xc5\xa1tevku prvi\xc4\x8d v zgodovini v mladinski konkurenci uvr\xc5\xa1\xc4\x8deni v zgornji razred evropskih dr\xc5\xbeav, v katerih se igra petanka.'